У складу са чланом 38. Закона о удружењима („Службени гласник РС“, број 51/09, 99/11-др. закони и 44/18-др.закон), чланом 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018), чланом 5. и чланом 9. Правилника о начину, критеријумима и поступку доделе средстава из буџета општине Чајетина за подстицање пројеката од јавног интереса које реализују удружења(„Сл.лист општине Чајетина“, бр:1/19) и Одлуке о буџету општине Чајетина за 2023. годину Председник општине Чајетина уз сагласност Општинског већа на седници одржаној 13. јануара 2023. године, расписује

**ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ ЧАЈЕТИНА ЗА ПОДСТИЦАЊЕ ПРОЈЕКАТА ИЛИ НЕДОСТАЈУЋЕГ ДЕЛА СРЕДСТАВА ЗА ФИНАНСИРАЊЕ ПРОЈЕКАТА ОД ЈАВНОГ ИНТЕРЕСА КОЈЕ РЕАЛИЗУЈУ УДРУЖЕЊА ЗА 2023. ГОДИНУ**

**ПРЕДМЕТ ЈАВНОГ КОНКУРСА**

Предмет јавног конкурса су пројекти у области пољопривреде, туристичких удружења, социо-хуманитарних удружења и организација, у области културе и верских заједница.

**ПРАВО УЧЕШЋА НА ЈАВНОМ КОНКУРСУ**

Право учешћа на јавном конкурсу имају удружења:

- која су регистрована у складу са Законом о удружењима на територији општине Чајетина, односно друге општине или града Републике Србије, с тим да пројектне активности реализују на територији општине Чајетина;

- чији се циљеви дефинисани статутом удружења остварују у наведеној области;

- која су директно одговорна за припрему и реализацију пројекта;

- која немају на други начин обезбеђена средства за реализацију одобреног пројекта/програма;

- која немају текући рачун у блокади, пореске дугове и дугове према организацијама социјалног осигурања;

- која нису брисана из регистара надлежног органа, или нису у поступку ликвидације, стечајном поступку или под привременом мером забране делатности;

- која у последње две године немају казну правоснажном одлуком за прекршај или привредни преступ везан за њихову делатност;

- која су омогућила Комисији и стручњацима за оцену успешности пројеката финансираних на прошлогодишњем конкурсу - праћење реализације пројекта и увид у сву потребну документацију;

- која су поднела извештај о реализацији пројеката/програма и оправдала средства додељена на прошлогодишњем конкурсу;

- која се придржавају мера о антикорупционој политици;

- која су предузела све потребне мере за избегавање сукоба интереса на прошлогодишњем конкурсу;

Комисија за доделу средстава удружењима за финансирање и суфинансирање пројеката од јавног интереса у општини Чајетина (у даљем тексту: Комисија), по службеној дужности, утврђује да ли је удружење предлагач пројекта/учесник конкурса уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Општина Чајетина неће финансирати:

- политичке и страначке организације, секте и њихове активности;

- активности које заговарају нетолерантност и насиље или било коју врсту дискриминације.

**ОБИМ СРЕДСТАВА ПРЕДВИЂЕНИХ ЗА ДОДЕЛУ ПО ЈАВНОМ КОНКУРСУ**

Средства за реализацију пројеката/програма из става 1. овог јавног конкурса обезбеђена су у буџету општине Чајетина за 2023. годину у износу од 22.400.000,00 динара и то:

* средства у износу од 1.700.000,00 динара за програме/пројекте у тематској области Туристичка удружења;
* средства у износу од 1.700.000,00 динара за програме/пројекте у тематској области Пољопривреда;
* средства у износу од 5.000.000,00 динара за програме/пројекте у тематској области Социо-хуманитарна удружења и организације;
* средства у износу од 4.000.000,00 динара за програме/пројекте у тематској области Култура;
* средства у износу од 10.000.000,00 динара за програме/пројекте у тематској области Верске заједнице.

Средства која не буду расподељена на јавном конкурсу, биће пренамењена.

**РОК ЗА ПОДНОШЕЊЕ ПРИЈАВА**

Јавни конкурс траје 15 дана од дана објављивања, односно од 16-31. јануара 2023. године.

Удружење предлагач пројекта/учесник конкурса подноси пријаву Комисији у току трајања конкурса.

**НАЧИН ПРИЈАВЉИВАЊА НА КОНКУРС**

Удружење предлагач пројекта/учесник конкурса предлог пројекта доставља на српском језику.

Пријаве на конкурс подносе се Комисији на посебним обрасцима који су саставни део конкурсне документације и чине саставни део Правилника о начину, критеријумима и поступку доделе средстава из буџета Општине Чајетина за подстицање пројеката од јавног интереса које реализују удружења.

Неблаговремене пријаве неће бити разматране, а непотпуне пријаве ће се сматрати неисправним.

Удружење предлагач пројекта/учесник конкурса може поднети само једну пријаву на јавни конкурс, са једним предлогом пројекта.

Конкурсна документација се може преузети са званичне интернет странице Општине Чајетина [www.cajetina.org.rs](http://www.cajetina.org.rs)

Одштампана конкурсна документација, потписана и оверена од стране овлашћеног лица, са пратећом документацијом , доставља се у у затвореној коверти са назнаком: „**Пријава по јавном конкурсу за финансирање и суфинансирање пројеката/програма од јавног интереса које реализују удружења грађана средствима из буџета општине Чајетина за 2023. годину - не отварати".** На полеђини коверте потребно је написати пуно име и адресу удружења.Удружење је дужно да достави и електронску верзију попуњених образаца. Пријава се шаље поштом или лично предаје на адресу: Општинска управа Чајетина – Услужни центар, Александра Карађорђевића 34, 31310 Чајетина..

Пријаве и приложена документација се не враћају подносиоцима.

**ТРАЈАЊЕ ПРОЈЕКТА**

Пројекат може трајати најмање 3 месеца, а мора бити реализован најкасније до 10. децембра 2023. године.

**ПРЕГЛЕД КОНКУРСНЕ ДОКУМЕНТАЦИЈЕ КОЈУ ЈЕ ПОТРЕБНО ДОСТАВИТИ**

Конкурсна документација садржи:

* Попуњен пријавни образац са изјавом сагласности да Комисија за потребе поступка јавног конкурса може извршити увид, прибавити и обрадити личне податке о чињеницама о којима се води службена евиденција;
* Попуњен образац предлога пројекта;
* Попуњен образац буџета пројекта;
* Попуњен образац наративног буџета пројекта;
* Писмену изјаву о обезбеђивању сопственог финансирања или суфинансирања;
* Потписан протокол о сарадњи, односно парнерству, са јасно дефинисаним улогама и обавезама партнера, ако се пројекат реализује на тај начин;
* Статут удружења уколико није објављен на интернет страници Агенције за привредне регистре
* Другу документацију која је, по процени удружења предлагача пројекта/учесника конкурса, од значаја за доделу средстава.

**ОСНОВНИ И ДОПУНСКИ КРИТЕРИЈУМИ ЗА БОДОВАЊЕ ПРЕДЛОГА ПРОЈЕКАТА**

Комисија оцењује пријаве пристигле у складу са условима конкурса и према прописаним критеријумима.

Оцена и избор пројеката који ће се финансирати средствима из буџета општине Чајетина врши се применом следећих основних критеријума:

|  |  |  |
| --- | --- | --- |
| **Критеријуми** | **Објашњење критеријума** | **Број бодова** |
| Усаглашеност постојећим стратешким документима Општине Чајетина | Да ли је и у којој мери је пројекат стратешки утемељен, односно у складу са важећим стратешким опредељењем Општине Чајетина? | 50 |
| Капацитет носиоца пројекта, предложене квалификације и референце пројектног тима | Да ли су капацитет носиоца пројекта, предложене квалификације и референце пројектног тима усклађене са предложеним циљевима, резултатима и активностима пројекта | 5 |
| Дефинисани циљеви пројекта, циљна група и корисници пројекта, број директних и индиректних корисника пројекта и њихове потребе | Да ли су циљеви пројекта јасно дефинисани, достижни у предвиђеном времену трајања пројекта и да ли недвосмислено представљају решење уочених проблема у локалној заједници, односно могу да задовоље јавни интерес?  Да ли су циљна група и корисници јасно дефинисани?  Да ли је представљена процена броја директних и индиректних корисника пројекта?  У ком обиму ће потребе циљне групе и корисника пројекта бити задовољене – обим задовољења јавног интереса? | 5 |
| Одрживост пројекта | Да ли је ће се активности пројекта наставити и после финансирања пројекта средствима из буџета Општине Чајетина и на који начин ће се спроводити и финансирати активности пројекта по престанку финансирања средствима из буџета Општине?  Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се финансирати/суфинансирати средствима из буџета Општине Чајетине? | 5 |
| Очекивани резултати и ефекти пројекта | Да ли су резултати и ефекти пројекта мерљиви?  Да ли ће очекивани позитивни ефекти бити далекосежни – у ком року се очекују позитивни ефекти на директне и индиректне кориснике пројекта? | 15 |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?  Да ли је прецизно и детаљно приказан наративни буџет пројекта?  Да ли су трошкови пројекта реални?  Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове - Да ли је однос између процењених трошкова и очекиваних резултата и ефеката задовољавајући? | 10 |
| Суфинансирање пројекта из других извора | Да ли је удружење предлагач пројекта/учесник конкурса обезбедило сопствено новчано учешће или други вид учешћа и/или суфинансирање пројекта из других извора? | 5 |
| Реализација пројеката у партнерству | Да ли носилац пројекта има обезбеђено адекватно партнерство са другим удружењима с јасно дефинисаним међусобним правима и обавезама у вези реализације пројектних активности?  Да ли носилац пројекта има обезбеђено друго адекватно партнерство с актером из јавног и/или приватног сектора, с јасно дефинисаним међусобним правима и обавезама у вези реализације пројектних активности? | 5 |
| **УКУПНО:** |  | **100** |

Чланови комисије појединачно бодују сваки пројекат на основу критеријума. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова или који није подржала већина чланова Комисије неће бити предмет избора за доделу средстава из буџета општине Часјетина.

О спроведеном поступку јавног конкурса Комисија води записник.

**РОК ЗА ДОНОШЕЊЕ ОДЛУКЕ О ИЗБОРУ ПРОЈЕКАТА**

Комисија, у складу са условима јавног конкурса и критеријумима, утврђује прелиминарну листу изабраних пројеката који ће се финансирати или суфинансирати из буџета општине Чајетина са наведеним износима новчаних средстава.

Прелиминарна листа објављује се на званичној интернет страници и огласној табли Општине Чајетина, у року од 15 дана од дана истека рока за подношење пријава.

Удружење предлагач пројекта/учесник конкурса има право увида у поднете пријаве и приложену документацију у року од три радна дана од дана објављивања прелиминарне листе.

**ЖАЛБЕНИ РОК**

На прелиминарну листу удружења учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Комисија доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Чајетина у року од 3 дана од доношења одлуке о приговору и подноси га Општинском већу.

**НАЧИН ОБЈАВЉИВАЊА ОДЛУКЕ О ИЗБОРУ ПРОЈЕКТА**

Одлука о избору пројеката доноси се на основу записника о спроведеном јавном конкурсу и коначног предлога одлуке Комисије.

Одлука о избору пројеката биће објављена на званичној интернет страници и огласној табли Општине Чајетина, без одлагања по њеном доношењу.

**СКЛАПАЊЕ УГОВОРА О ФИНАНСИРАЊУ ИЛИ СУФИНАНСИРАЊУ ПРОЈЕКАТА**

Након Одлуке о избору пројеката са изабраним подносиоцима пријаве закључују се појединачни уговори о финансирању или суфинансирању пројекта, којимa ће прецизно бити дефинисана права и обавезе уговорних страна.

Пре потписивања уговора, у року од 5 дана од дана доношења коначне Одлуке о избору пројеката, удружење је у обавези да достави следећу документацију: 1) изјаву да средства за реализацију одобреног програма/пројекта нису на други начин обезбеђена 2) изјаву о непостојању сукоба интереса 3) интерни акт о антикорупцијској политици 4) усклађени буџет и наративни буџет пројекта уколико су средства додељена у мањем износу од предложеног

Детаљне информације о конкурсу могу се добити на број телефона 031/3832-223 или на e-mail: tamara.cvetkovic@cajetina.org.rs

Јавни конкурс је објављен на oгласној табли Општинске управе Чајетина, на званичној интернет страници Општине Чајетина и најмање у једном локалном медију.

**ОПШТИНСКО ВЕЋЕ ОПШТИНЕ ЧАЈЕТИНА**

**Број: 02-05/2023-01 од 13. јануара 2023. године**

**ПРЕДСЕДАВАЈУЋИ ОПШТИНСКОГ ВЕЋА,**

*Милан Стаматовић*